A himnuszt nem cserélik le a macedónok
A hivatalok neve viszont megváltozik Észak-Macedóniában.
A következő négy hónapban az ország névváltoztatása miatt lecserélik az állami hivatalok nevét Észak-Macedóniában, de a himnuszt nem – közölte a macedón kormányszóvivő. A Vesti.mk szkopjei hírportál szerint 136 állami intézmény neve változik meg annyiban, hogy a macedón jelzőt és a Macedón Köztársaság tulajdonnevet észak-macedónra, illetve Észak-macedón Köztársaságra cserélik. A himnusz a macedón kultúra és történelem része, ezért azt nem változtatják meg – jelentette ki Mile Bosnjakovszki kormányszóvivő a hírportál beszámolója szerint. Hozzátette, hogy a Macedón Nemzeti Színháznak és a Macedón Függetlenségért Vívott Harc Múzeumának neve hasonló okokból nem változik meg. A kulturális intézmények a történelem és a hagyomány részét képezik, azok nevére nem vonatkozik az ország nevének megváltoztatása. „Ahogyan van Albán Nemzeti Színház és Török Nemzeti Színház, úgy marad Macedón Nemzeti Színház is” – tette hozzá. Mint mondta: ott marad meg az intézménynevekben a macedón jelző, ahol az a nemzetiségre, nem pedig az országra utal. A kormányszóvivő hozzáfűzte, hogy a macedón állami televízió, a hírügynökség és a macedón állami szimfonikus zenekar nevében a macedón jelzőt „nemzetire” cserélik. Macedónia és Görögország között tavaly nyáron jött létre megállapodás Macedónia nevének megváltoztatásáról, és ezzel lezárult a 27 évig tartó névvita a két ország között. A névváltoztatásról szóló alkotmánymódosítás február 12-én lépett életbe, így azóta a délszláv országot Észak-Macedóniának hívják.